钦定古今图书集成/明伦汇编/交谊典/第081卷 > 性理会通 > 《答赵尚书》〈节〉朱熹
## 钦定古今图书集成/明伦汇编/交谊典/第081卷 > 性理会通 > 《答赵尚书》〈节〉朱熹

四月二十六日，熹叩首再拜。上覆吏部尚书台座，“熹
久病不得拜书，第切驰仰。即日淫雨寒凉，伏惟论思
多暇，神人交相，台候起居万福。窃闻清跸已御外朝，
尚书首奉延访，忠言至论，耸动上心，有识传闻，无不
感叹。但以畴昔所尝商较者揆之，似已太劲切矣。”岂
忠肝义胆得全于天，有不可得而抑者？抑以论议不
“齐，事功难必，而故出此以趋勇退之涂耶？以出处语
默之常理言之，二者诚皆有当，然非海内深思远识
之士所以望于明公者也。顾今指趋已闻，标的已建，
而未见幡然听纳之效，不审高明又当何以继此？此
恐更宜广询博访，以善其后，未可以便谓无策，而付
之不可如何也。朝士下僚中，恐不能无可咨访者。愿
自今以来，稍加延纳，虚心降意，采其所长，庶乎其有
补耳。东府复留，势岂能久？意其亦必自知如此，而姑
为偷安引日之计，以媚群小，冀无后灾，此其为害，又
将有不可胜言者。尚书与之情义不薄，曷若劝之乘
此必不能久之势”，力言于上，极陈安危治乱之机，大
明忠邪枉直之辨，以“为国家久远之计。其济则宗社
之灵，生民之幸；不济则与其抑首下心，前迫后畏，以
保此须臾之光景，纤介之荣禄，而不能自拔于小人
之群，以误国家。以此易彼，岂不浩然而无愧悔于心
哉？但其人自无远识，亲狎庸佞，全身保妻子之虑深，
而忧国爱民之念浅，恐未必能听此大度之言耳。”但
《尚书》既与之厚，而不乘此机，发此策，则于吾之心有
不尽者。尝试一言之政，使未必能用，亦未至于有害，
又与建白于朝事体不同也。不审高明以为何如？熹
一春病脚，医药杂进，灸灼满身，殊未见效。只今两胫
细软，饮食减少，自度非能久于世者，所幸小屋垂成，
旦夕可以定居，便与世相忘矣。向来小报，幸是误传，
不然又费分疏，益增罪累耳。闽中自得林、辛一路，幸
甚。若象先来，更能为上四州整顿得财赋源流，即为
久远之惠。但恐只如所谓“去泰去甚”者，则又失望耳。
近日此等议论，真全躯保位之良药，而病国殄民之
乌喙也。无由瞻晤，写此纡郁，切冀深为人望，千万自
重。不宣。